Katsetega seotud tegevused  Kasvuperioodi jooksul tehti katsetel vaatlusi. Hinnati taimehaiguste levikut Eesti erinevates piirkondades ja samas ka erinevate sortide haiguskindlust. Kokku tehti selliseid vaatlusi 4 korral 7 erinevas katsekohas ning tulemused olid kõigile huvilistele operatiivselt kättesaadavad Jõgeva  Sordiaretuse Instituudi kodulehe kaudu.   Igas katsekohas toimus suvel ka põllupäev, mille eesmärgiks oli tutvustada põllumeestele konkreetset katset, anda ülevaade taimehaiguste esinemisest ja levikust erinevates Eesti piirkondades ning võrrelda erinevate sortide nakatumist taimehaigustesse. Samuti tutvuti katses osalenud ettevõtete teiste põldude ning tootmistingimustega. Algselt olid põllupäevad mõeldud eelkõige antud piirkonna põllumeestele, aga tegelikkuses kujunes nii, et huvilisi oli päris palju ka  kaugemalt. Arvestades põllupäevadel osalejate arvu, võib arvata, et sellised katsed ning põllupäevad on tootjatele olulised ning vajalikud.